  Виталий Пронин "Сретение Господне" обросӦжытгес вераськелэ, тросгес кылзӥськелэ Тулыспал толэзе черк пусъе трос праздникъёсты. Но валтӥсез - Быдӟым кӧсутёнлы дасяськон. Паскалы сӥзем визян кутске 23-тӥ тулыспалысен. Та толэзлэн берпуметӥ нуналъёсаз тупало визьдырлэн тужгес чурыт нуналъёсыз. Тулыспаллэн нырысетӥ нуналъёсаз православной калык сӥлы кариз преподобной Макарий Великиез, Ефимий Великиез, Максим Грекез, блаженной Ксения Петербургскаяез. Нош толон, 12-тӥ феврале, асьмеос буре вайимы бадӟым святительёсты-визьнодасьёсты Василий Великиез, Григорий Богословез но Иоанн Златоустэз. Та дун-чылкыт адямиослэн дышетэмъёссы котькуд вакытъёслы тупало. Кылсярысь, Святитель Василий философияя школаын дышетӥсь луыса ужаз. Мукет философъёсын ӵошатыса, со висъяськиз чылкыт но валамон кылыныз. Адямиосты но со дышетӥз лул-сюлэмлэн чылкытлыкезлы. Со валэктылӥз: лулдэс чылкыт возе, востэм вамышъялэ, шыпыт вераське, сиёнын но юонын эсэпсэ валалэ, арлдыоосты куспетӥ эн каре, визьмо муртъёслэсь верамзэс пеляды понэ, кивалтӥсьёслэсь кылзӥське, адямиосты чеберъяськытэк яратэ, соос (матысьёсты но котырысьтыды адямиос) урод сямъёссылэсь мед куштӥськозы, ӧжытгес мед вераськозы, тросгес мед кылзӥськозы, мукетъёссэ серем медаз каре, дан утчаса медаз ветлэ, кылзэс мед шӧдозы. Нош кин ӟеч уж лэсьтӥз, висись, кураськись муртлы юрттӥз, ултӥям, вӧсь карем адямилы дурбасьтӥз, со но ӟеч каремын луоз. Вань та курон-косонъёсты тодамы возёно, уката ик Быдӟым визьдыр азьын. Василий Великий музъем вылын улӥз 49 ар, та дыр куспын со вуиз пустыняын улыны, калыкез дышетыны, Литургиез кылдытыны. Солэн туж трос гожъямъёсыз кылизы. Тани та святойлэн 6-тӥ вӧсяськонэз: «Тонэ ушъяськомы-данъяськомы, Вылысь Инмаре, гажась-жалясь Кузё-Инмаре, милемлы котьку туж бадӟымесь но чакланы-эскерыны луонтэмесь, данлыкоесь но кышкытэсь ужъёс лэсьтӥсь, кудъёссэ лыдъяса но уд быдты, кынартэк-ӟигартэк кылемысь юнматскон но лул-мугормылы секыт ужъёс бере шутэтскон понна ум сётӥсь. Тыныд тау кариськомы, уго Тон милемыз законлы пумит улэмъёсынымы валче бырыны ӧд сёты, котьку сямен ик, адямиез яратэмдэ возьматӥд но милемды, мар карыны тодытэк кыллисьёсты, Аслад кужымедлэсь данлыксэ ушъян понна ӝутӥд. Со понна ик тэльмырыса куриськомы Тынэсьтыд мертаны луонтэм гажан-жаляндэ; югдыты-чылкытаты милесьтым малпанъёсмес, синмес но, визьмес но, азьтэмъяськонлэн секыт уммезлэсь сайкаты: кылмес-ыммес усьты, вань сюлмысьтымы Тонэ данъяса, ушъяса, улыны мед быгатомы, ваньзэ Тыныд ватытэк-танытэк мед вераломы данъяно-ушъяно Инмарлы, пумтэм вапумъёс ӵоже улӥсь Атайлы, Тынад одӥг гинэ Пиедлы но Тынад ваньмызлэсь Дун-сьӧлыктэм, ӟечлыко, Улон сётӥсь Духедлы, али но, котьку но, пумтэм вапуме. Аминь». Бырисьёс трос, утиськисьёс ӧжыт Бадӟым черк праздникез пусъёмы таяз арнянуналэ, 15-тӥ феврале - Инмарез Пумитан (Сретение). Черк вӧсяськыса тодаз вае баӵкоослэсь Инмар Пиен Иерусалимысь храмын пумиськемзэс. Соку Утисьмес кӧня ке мурт гинэ тодмаз. Туннэ нуналэ но кӧня ке гинэ адямиос мукетъёсызлэн тусбуйысьтызы Инмарлэсь ымнырзэ адӟо. Но ӵапак чылкыт сюлэмо, сайкыт малпанъёсын улӥсь адямиосын пумиськыса (кенешыса), улонлэн пыдэсаз усем мурт но кужым шедьтэ умой пала воштӥськыны. Инмарен Пумиськон (Сретение) - со улонмес тупатыны, лул-сюлэммес но малпанъёсмес чылкытатон борды басьтӥськон но пумтэм вапумъёсы улонлэн чебераз вамыш лэсьтон. Иоанн святителез кылзымон но сюлмысь проповедь лыдӟемез понна калык нимаз Иоанн Златоуст. Солэсь кылъёссэ котькуд адями тодыны кулэ. Святитель шуиз: «Кызьы ӝуась коркась бызьыса пото утиськыны мылкыд карисьёс, озьы ик пӧяськонэн, лушкаськонэн но калгонэн азэм городъёсысь пустыняосы пегӟо зэмлыкез гажасьёс но шонер улӥсьёс, уго бырисьёс трос, нош утиськисьёс ӧжыт». Быдӟым Визьдыр кутске 23-тӥ тулыспалэ, чурыт кӧсутёнэн. Та нуналэз «чылкыт понедельник» шуо. Малы ке шуоно 22-тӥ тулыспалэ православной калык пусъе Прощение курон арнянуналэз. Ӵукна султэмды бере ик семьядылы, вань матысь адямиостылы «вождэ эн вай, простить кар» шуэ. Озьы ик та нуналэ прощение куроно улонысь кошкем ӵыжы-выжыостылэсь сюлмысь ӧпкельыны лэсьтэм урод ужъёсмы, верам лек кылмы понна. Кин тӥлесьтыд кӧттэс ӝож кариз, сюлэмдылы вӧсь лэсьтӥз, соосты но простить каре. Тӥ мукетъёслы простить кариды ке, Инмар но тӥледыз простить кароз. Кузё-Инмарлэн вӧсяськоназ но гожтэмын ук: «Пунэмъёсмес но кушты, милемлы пунэмо луисьёслэсь пунэмъёссэс ми куштэм кадь ик; милемыз визь сынаськонлэсь но утьы, уродлэсь но мозмыты милемыз». Та кылъёс мар сярысь верало? Инмар косэ асьмеды: куштэ сюлмысьтыды вань уродзэ, кин ке вылэ пушкады кема нуллэм куатаськонлэсь, лекъяськонлэсь мозмытске, простить каре ог-огдэс. Озьы гинэ утиськыны луоз. Соин ик ваньмылы 22-тӥ феврале прощение куроно, кинэ юромо яке асьмеос шӧдытэк ик вӧсь каримы, ужен-а, кылын-а, малпанэн-а обидимы, серем каримы, ултӥямы. Сизьым арня кыстӥськись Быдӟым визьдыре чылкыт малпанъёсын пыроно. Кӧсутёнлэн нырысетӥ 4 нуналаз черкъёсын чирдо Андрей Критскийлэсь Быдӟым ӧпкелён канонзэ. Соин ик та нуналъёсы адямиос одно ик черкъёсы службае мыныны тыршо. Бадӟым черк праздникъёс дыръя озьы ик тыршоно причастие басьтыны, соборование ортчытыны, со юрттоз вунэтэм сьӧлыкъёсмылэсь но мозмытскыны. Матысь нуналъёсы черк пусъе: 14-тӥ тулыспалэ - кулэмъёсты буре ваён кӧснунал. 15-тӥ тулыспалэ - Кышкыт Суд сярысь арня. 16-тӥ-22-тӥ тулыспалэ - Вӧйдыр. 22-тӥ тулыспалэ - Прощение курон арнянунал. 23-тӥ тулыспалэ - Быдӟым визьдырлэн кутсконэз. 25-тӥ тулыспалэ - Инмар Анайлэсь Иверской оброссэ сӥлы карон. Владимир Шкляев, Удмурт епархиысь миссионеръёсын ужан ёзэн кивалтӥсьлэн воштӥсез Теги: ксутён оскон черккалендарь  